Effense daling in werkloosheidskoersFoto: Stevepb/Pixabay.com Suid-Afrika se werkloosheidskoers het in die laaste kwartaal van 2018 van 27,5% tot 27,1% afgeneem, het die departement van statistieke Dinsdag gesê. Die werkloosheidskoers bly egter oor die algemeen hoog en is ŉ voorbeeld van hoe trae ekonomiese groei pogings om werk te skep, benadeel. Die nasionale tesourie het ŉ toename van 1,7% voorspel in die BBP van ŉ geraamde 0,7% verlede jaar. Statistieke Suid-Afrika het in sy kwartaallikse opname gesê die getal persone wat in diens staan, het in die vierde kwartaal tot 16,5 miljoen toegeneem. Die getal werkloses staan op 6,1 miljoen. Werk is in die vierde kwartaal in drie van die vier sektore wat in die opname gedek word, geskep. Die formele sektor het 92 000 poste geskep, gevolg deur privaat huishoudings (65 000) en landbou (7 000). Die informele sektor het 15 000 minder mense in diens gehad.